Polisie trek ‘bloulig-kapers’ vasArgieffoto ter illustrasie Twee verdagtes is noord van Pretoria in hegtenis geneem nadat hulle glo blou ligte gebruik het om ŉ motoris mee te kaap. Volgens kapt. Mavela Masondo, polisiewoordvoerder, is ŉ motoris Vrydagaand in die Mabopane-omgewing, noord van Pretoria gekaap toe hy in sy VW Polo buite ŉ vriend se huis gesit het. “ŉ Ander voertuig met blou ligte het skielik agter sy voertuig parkeer. Drie gewapende mans het uit die voertuig geklim en hul as polisiebeamptes voorgedoen. Hulle het die motoris in hul voertuig gelaai terwyl een van die verdagtes in die motoris se voertuig geklim het.” Volgens Masondo het die verdagtes aan die motoris gesê hulle vat sy voertuig Midrand toe. “Die verdagtes het egter met die twee voertuie na Soshanguve gery en die motoris is daar afgelaai.” Die Tracker-opsporingstelsel in die man se motor is geaktiveer en het die polisie na ŉ huis in Mabopane gelei. “Die gekaapte motor is in die toegesluite motorhuis gevind. Die voertuig met die blou ligte wat in die kaping gebruik is, is ook op die perseel gevind waarna twee verdagtes in hegtenis geneem is.” Masondo het gesê die Gautengse polisie is besig met ŉ uitgebreide soektog na kapers wat hulle as polisiebeamptes voordoen en blou ligte gebruik tydens kapings. “Ons stel tans ondersoek in om vas te stel of die twee verdagtes met ander soortgelyke voorvalle verbind kan word.” Die inhegtenisneming van die twee mans kom net dae nadat ŉ vrou gesterf het nadat sy en haar man op die R59 in Kliprivier in Johannesburg gekaap is deur verdagtes wat hulself as polisiebeamptes voorgedoen het.